‘Polisie by Nkandla is roetine-patrollie’Die polisievoertuig by Nkandla (Foto: Skermgreep uit video deur MightiJamie/Twitter) ŉ Polisievoertuig buite oudpresident Jacob Zuma se tuiste in Nkandla, KwaZulu-Natal, is deel van die plaaslike polisie se roetine-patrollie. Só sê brig. Vish Naidoo, woordvoerder van die polisie, oor ŉ plasing op Twitter wat ŉ polisievoertuig voor Zuma se huis wys. “Ons maan lede van die publiek om nie verkeerde inligting te versprei nie, omdat dit meer skade as goed kan doen,” voeg Naidoo by. Gerugte het die ronde op sosiale media gedoen dat lede van die Umkhonto we Sizwe-​militêreveteraneverenging (MKMVA) die voertuig verhoed het om die perseel binne te gaan. Die Konstitusionele Hof het Zuma Dinsdag in ŉ siedende meerderheidsuitspraak tot 15 maande tronkstraf vir sy minagting van die hof opgelê. Die ANC se militêre vleuel het daarna aangedui daar is mense “op pad na Nkandla” om die oudpresident te ondersteun. Zuma se seun, Edward Zuma, het intussen ook gereageer en gesê watter besluite wetstoepassingsagentskappe ook al neem, hulle hom “eers sal moet doodmaak” voor dit uitgevoer sal kan word. “Ek herhaal, niemand gaan Zuma tronk toe neem voor ek sterf nie … Hulle sal verby my moet kom, wat beteken ek is bereid om my lewe vir pres. Zuma af te lê. Hulle gaan hom nie tronk toe neem terwyl ek nog lewe nie.” Naidoo het in sy verklaring bygevoeg dat byeenkomste ontmoedig word wat direk teenstrydig sal wees met regulasies om die verspreiding van Covid-19 te bekamp. Byeenkomste is in hierdie stadium ingevolge die vlak 4-afsonderingsregulasies verbode. “Die enigste byeenkoms wat vir minstens die volgende twee weke toegelaat word, is vir begrafnisse met ŉ maksimum van 50 persone,” het Naidoo gesê. Edward het Dinsdag die situasie met ŉ oorlogsituasie vergelyk. “Wat bedoel jy? Wat van Covid-19-regulasies? Jy weet ons is in ŉ oorlogsituasie hier. Ons kan nie Covid-19-beperkings oorweeg nie. As dit beteken ons sterf, dan sterf ons. En ons is bereid om te sterf,” het Edward bygevoeg. Ingevolge die hofuitspraak het Zuma vyf dae om hom by die Nkandla- of Johannesburg-Sentraal-polisie aan te meld om sy vonnis te begin uitdien. Die tydperk verstryk Sondag. MKMVA turn back a police vehicle from the Zuma home in #Nkandla pic.twitter.com/EqXf7xfHi5 — Law. Business. Politics. (@MightiJamie) June 30, 2021 Current scenes at the KwaDakudunuse Homestead in #Nkandla. A police van attempting to make its way into the Zuma residence has been stopped by men clad in MKMVA regalia. @NkoRaphael pic.twitter.com/HMmyne6pG7 — EWN Reporter (@ewnreporter) June 30, 2021